
RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI

în intervalul 20.10.2026, ora 08:00 – 21.10.2026, ora 08:00

I. SITUAŢIA HIDROMETEOROLOGICĂ

1. Situaţia şi prognoza hidrologică pe râurile interioare şi Dunăre din 21.10.2026, ora 07:00

RÂURI

Pe râurile din bazinele hidrografice Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Cerna, Jiu, Vedea, Argeș, Ialomița, bazinul mijlociu și inferior al Oltului și pe cele din Dobrogea, debitele au fost relativ staționare.

Pe cursul Siretului, cursurile mijlocii și inferioare ale Sucevei, Moldovei, Bistriței, Trotușului, Buzăului, Bârladului, Prutului, Jijiei, cursurile inferioare ale Putnei, Rm. Sărat și Prahovei, debitele au fost în creștere prin propagare, iar pe celelalte râuri au fost, în general, în scădere.

Debitele se situează în general sub mediile multianuale lunare, cu valori cuprinse între 30–90% din acestea, mai mari (în jurul și peste mediile lunare) pe râurile din bazinele hidrografice ale Sucevei, Moldovei, Trotușului, Buzăului și pe unii afluenți ai Oltului superior și mai mici (sub 30 %) pe râurile din bazinele: Iza, Lăpuș, Crasna, Barcău, Crișuri, Timiș, Bârzava, Moravița, Caraș, Nera, Cerna, Jiu, Bârlad, Jijia, cursul superior al Vedei, râurile din Dobrogea, unii afluenți din bazinul mijlociu și inferior al Oltului și unii afluenți ai Argeșului.

Nivelurile pe râuri la stațiile hidrometrice se situează sub COTELE DE ATENȚIE.

Pe râurile din bazinele hidrografice Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Cerna, Jiu, Vedea, bazinul mijlociu și inferior al Oltului și pe cele din Dobrogea, debitele vor fi relativ staționare.

Pe cursurile mijlocii și inferioare ale Siretului și Prutului, cursurile inferioare ale Moldovei, Bistriței, Trotușului, Buzăului, Bârladului și Jijiei, debitele vor fi în creștere prin propagare, iar pe celelalte râuri vor fi, în general, în scădere.

Sunt posibile creșteri izolate de niveluri și debite pe unele râuri mici din zonele de deal și munte, mai ales din vestul țării, ca urmare a precipitațiilor prognozate.

Nivelurile pe râuri la stațiile hidrometrice se vor situa sub COTELE DE ATENȚIE.

DUNĂRE

Debitul la intrarea în țară (secțiunea Baziaș) în intervalul 20 – 21.10.2026 a fost în creștere, având valoarea de 1300 m3/s, sub media multianuală a lunii octombrie (3900 m3/s). 

În aval de Porţile de Fier debitele au fost relativ staționare pe sectoarele Gruia – Călărași și Vadu Oii – Tulcea și în scădere ușoară pe sectorul Cernavodă – Hârșova.

Debitul la intrarea în țară (secțiunea Baziaș) va fi staționar (1300 m3/s).

În aval de Porțile de Fier debitele vor fi în creștere ușoară pe sectorul Gruia – Tr. Măgurele, relativ staționare pe sectorul Zimnicea –Tulcea.

2. Situaţia meteorologică în intervalul 20.10.2026, ora 09:00 –21.10.2026, ora 06:00

Administraţia Naţională de Meteorologie (A.N.M.) a emis în data de 20.10.2026, la ora 10:00, Atenționarea Meteorologică nr. 171, conform căreia:

- COD GALBEN: ,, În intervalul 21 octombrie, ora 08 – 22 octombrie, ora 08, în județele Caraș-Severin și Timiș, local și temporar vântul va avea intensificări cu viteze de 50...70 km/h și izolat de peste 80 km/h.”

Această Atenționare Meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- CARAŞ-SEVERIN şi TIMIŞ (2 prefecturi) – COD GALBEN.
ÎN ŢARĂ

Vremea a fost mai caldă decât în mod normal la această dată. Cerul a avut înnorări în estul, sud-estul și centrul țării și a plouat slab (cantități de apă în general de 2...4 l/mp) local în Moldova și izolat în Muntenia, precum și în nordul Carpaților Orientali, iar în restul teritoriului a fost variabil. Vântul a suflat slab și moderat. Stratul de zăpadă era prezent la munte și măsura la ora 21 în platformele stațiilor meteorologice până la 47 cm la Vf. Omu și 2 cm la Bâlea Lac. Temperaturile maxime s-au încadrat între 12 grade la Bârnova și 23 de grade la Drobeta-Turnu Severin, Moldova Veche și Giurgiu, iar ora 6 valorile termice se încadrau între 1 grad la Miercurea Ciuc și 18 grade la Oravița. Dimineața, dar mai ales noaptea, local în est și sud-est și izolat în rest a fost ceață sau nebulozitate joasă.

Observații - de ieri dimineață de la ora 6 au fost în vigoare 6 mesaje pentru fenonene meteorologice periculoase imediate după cum urmează: 3 atenționări cod galben emise de către SRPV Bacău și câte 1 de către CNPM București pentru Muntenia, SRPV Cluj și de către SRPV Sibiu (pentru ceață și vizibilitate redusă).

LA BUCUREŞTI

Vremea a fost mai caldă decât în mod obișnuit pentru această perioadă din an. Cerul a fost variabil, însă spre dimineață s-a format nebulozitate stratiformă și ceață, iar vântul a suflat slab și moderat. Temperatura maximă a fost de 20 de grade la Afumați și de 21 de grade la Filaret și Băneasa, iar la ora 6 se înregistrau 11 grade.

3. Prognoza meteorologică în intervalul 21.10.2026, ora 09:00 –22.10.2026, ora 09:00

ÎN ŢARĂ

Valorile termice vor crește față de intervalul anterior în toate regiunile, astfel că vremea va fi caldă pentru această dată (cu cele mai mari abateri față de mediile multianuale, în medie cu 6...8 grade, în vestul, nord-vestul și parțial în centrul țării). Cerul va fi variabil, cu înnorări noaptea în jumătatea de vest a teritoriului. Temporar va ploua (în general 2...8 l/mp și izolat peste 10...15 l/mp) în Banat, Crișana, cea mai mare parte a Transilvaniei și Olteniei, izolat în Maramureș și Muntenia. Vântul va sufla slab și moderat, local și temporar cu intensificări în Banat unde vor fi viteze de 50...70 km/h și izolat de peste 80 km/h, precum și în restul Carpaților Meridionali, Carpații de Curbură și izolat în celelalte masive, cu rafale în general de 50...70 km/h. Temperaturile maxime se vor situa între 15 grade în Moldova și 26 de grade în Banat și Crișana, iar cele minime se vor încadra între 3 grade în depresiunile din estul Transilvaniei și 15 grade pe litoral și în Dealurile de Vest. Mai ales dimineața, dar și noaptea, pe alocuri în sudul, estul și centrul țării se va semnala ceață sau nebulozitate joasă, asociate izolat cu burniță mai ales în prima parte a zilei.

LA BUCUREŞTI

Vremea se va menține caldă. Cerul va fi variabil, dar în primele ore ale zilei și cu probabilitate ridicată și noaptea se va semnala nebulozitate stratiformă și ceață. Vântul va sufla slab și moderat. Temperatura maximă va fi de 20...22 de grade, iar cea minimă de 9...10 grade.

II. CALITATEA APELOR

1.
Pe fluviul Dunărea

Nu au fost semnalate evenimente deosebite.

2.
Pe râurile interioare

Nu au fost semnalate evenimente deosebite.

3.
Pe Marea Neagră

Nu au fost semnalate evenimente deosebite.
III. CALITATEA MEDIULUI

1. În domeniul aerului

Agenţia Naţională pentru Mediu și Arii Protejate informează că, din rezultatele analizelor efectuate pentru data de 19.10.2026 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).
Nu a fost înregistrată depășirea valorii limită zilnice pentru indicatorul particule în suspensie PM10. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.
2. În domeniul solului şi vegetaţiei

Nu au fost semnalate evenimente deosebite.

3. În domeniul supravegherii radioactivităţii mediului

Nu au fost semnalate evenimente deosebite.

4. În municipiul Bucureşti

Nu au fost semnalate evenimente deosebite.

